

**Obec Rajecká Lesná** v rámci Programu cezhraničnej spolupráce Slovenská republika –Česká republika 2007-2013úspešne zrealizovala projekt s názvom: **„Zachovanie tradičných remesiel a kultúry pre ďalšie generácie“** ITMS kód projektu: 22410120056

Hlavný cezhraničný partner projektu: Kyjovské Slovácko v pohybu (občianske združenie)

**Východiská situácia pri vzniku realizácie projektu a dôvody na jeho realizáciu:**

Obec Rajecká Lesná sa nachádza v Rajeckej doline, cca 25 km od krajského mesta Žilina. Obec organizuje v priebehu roka niekoľko lokálnych kultúrnych podujatí. Je známa predovšetkým vďaka unikátnemu rezbárskemu dielu Majstra Pekaru - drevený Slovenský betlehem. V obci sa tiež nachádza bazilika minor, liečivý prameň a regionálne významná krížová cesta, kde sa konávajú púte. Vzhľadom na súčasný stav v oblasti zachovania tradícií, tradičných remesiel (rezbárstvo) sme vnímali významnú bariéru k zachovávaniu ľudových tradícii mládežou. Absentovali možnosti, pri ktorých by sa mladšia generácia dostala do kontaktu s tradičnými remeslami a kultúrnymi tradíciami Slovákov a Čechov. Súčasne najmä medzi mládežou vzniká jazyková bariéra SR-ČR, pretože deti už nie sú vo vzájomnom kontakte.

Občianske združenie Kyjovské Slovácko v pohybu pôsobí v typicky vidieckom regióne od roku 2004. Tento región sa rozkladá v juhovýchodnej časti Českej republiky, v správnom obvode Juhomoravského kraja. Ide o územie, ktoré zahŕňa 44 obcí so 60 000 obyvateľmi, rozdelených do šiestich mikroregiónov. Remeslá sú v tomto regióne zabudnutým nositeľom tradícií, napriek obsiahlej histórii. Remeslá začali vznikať špecializáciou ľudských činností na samom počiatku ľudských dejín. Kyjovské Slovácko má bohatú históriu osídlenia. S tým je spätý fakt, že hlbokú históriu majú aj tradičné remeslá, ktoré boli špecificky formované koloritom tohto regiónu. Bohužiaľ však vplyvom priemyselnej revolúcie v 19. storočí a neustáleho technického pokroku v 20. storočí boli tradičné remeslá vytlačené na okraj záujmu a prežívajú iba zlomky činností, či len kúsky vedomostí. To, čo bolo ešte pred päťdesiatimi rokmi každodennou súčasťou našich životov, je už dnes skôr záujmom múzeá či jednotlivca, ktorý sa snaží o zachovanie toho alebo onoho remesla. Súčasným záujmom a smerovaním je snaha o rozvoj, podporu a vzkriesenie tradičných remesiel a umenia

**Hlavný cieľ projektu:**

Vzhľadom na skutkový stav v našom pohraničí, v našich samosprávach, sme si hlavný cieľ projektu naformulovali takto:

*Rozvoj tradičných remesiel a rozvoj regionálnych kultúrnych tradícií v slovensko-českom pohraničí.*

**V rámci realizácie projektu sme zrealizovali nasledovné aktivity:**

***Verejné obstarávanie***

Obaja partneri počas celého projektu realizovali verejné obstarávania v súlade so zákonom o verejnom obstarávaní.

Obec Rajecká Lesná obstarala dodávateľov publicity, externého projektového manažmentu, pódia a ozvučenia, dodávateľov stravy, ubytovania, prepravy, materiálu na rezbárstvo i zdravotníkov na podujatia.

***Obstaranie javiska v kultúrnom dome***

Táto aktivita predstavovala najväčšiu investíciu v rámci projektu. V mesiaci júl 2014 sme obstarali javisko a ozvučenie pre potreby cezhraničných podujatí nášho projektu resp. pre použitie do budúcna. Javisko je drevené a mobilné, môže sa preto využívať v exteriéri i interiéri. Vytvorili sme tak investičný základ pre realizáciu slovensko-českých kultúrnych podujatí i do budúcna.

***Rezbárske sympózium***

Rezbárske sympózium sa konalo v prírodnom amfiteátri obce Kostelec pri Kyjove v júni 2014. Podujatie zabezpečoval predovšetkým český partner, ktorý zabezpečil témy sympózia, umelcov, účastníkov projektu, drevo, altány, stany a pod. V rámci sympózia si slovenské a české deti vyskúšali rezbárske remeslo. Výstupom sympózia boli postavy betlehemu – Mária, Jozef, traja králi, Jezuliatko, pastier s ovečkou a anjel. Betlehem je uložený v kancelárii Kyjovského Slovácka v pohybu, je trvale prístupný návštevníkom a bude používaný počas celej doby udržateľnosti projektu.

Deti zo Slovenska sa v rámci dvojdňového pobytu zoznámili a spoznali jednotlivé prírodné prvky, ďalej sa zúčastnili poznávania stromov, rastlín a krovín. Každé dieťa si vyrezalo z lipového dreva misku - workshop teda deťom priblížil prácu rezbárov.

Úspešná realizácia sympózia prispela k splneniu cieľa projektu zachovať tradičné remeslá pre mladú generáciu, v našom prípade rezbárstvo, dozvedieť sa nové informácie, vyskúšať si základné činnosti rezbárstva. Pri priamom kontakte slovenských a českých detí došlo tiež k odbúraniu jazykových bariér.

***Exkurzia žiakov základných škôl do strednej odbornej školy Bzenec***

V rámci vyššie spomínaného sympózia sa 1. deň uskutočnila exkurzia do Strednej odbornej školy gastronómie, hotelierstva, lesníctva v Bzenci. Účastníci mali možnosť vidieť odborné učebne, priestory pre prácu a oddych a tiež videli rezbárske diela, ktoré vyrábajú žiaci školy. Ďalej videli prezentáciu práce študentov v dielni a v lese – prácu s pílou, rezanie klátov, orezávanie konárov, prácu pri zvážení dreva traktorom a pod. Jeden z rezbárov tiež predviedol spracovanie kmeňa rozmerov 1,5 m výšky a 85 cm hrúbky. Exkurzia deti veľmi zaujala a podnietila ich záujem o vyskúšanie práce s rezbárskym náradím.

***Dni regionálnych kultúrnych tradícií***

Podujatie *Dni regionálnych kultúrnych tradícií,*sa uskutočnilo v obci Rajecká Lesná dňa 2.augusta 2014. V rámci podujatia sa uskutočnili vystúpenia ľudových hudobných a tanečných skupín zo Slovenska i z Čiech. Podujatie malo za cieľ rozvoj regionálnych kultúrnych tradícií, ich prezentáciu verejnosti, oživovanie tradícií, zapájanie do slovensko-českých podujatí čo najširší okruh obyvateľov – a to sa i podarilo. Na podujatí bolo prítomných viac ako 150 osôb.

***Slovensko - česká škola rezbárstva pre deti***

Podujatie ***Slovensko - česká škola rezbárstva pre deti****,* sa uskutočnilo v dňoch 2-4. októbra 2014 v obci Rajecká Lesná.

Slovenská časť projektového tímu podujatie pripravila - zabezpečila priestory, učiteľov, zdravotníkov, program, stravu, ubytovanie atď. Podujatia sa zúčastnilo 60 osôb, z toho 30 z Českej republiky a 30 zo Slovenskej republiky.

K realizácii tejto aktivity sme sa rozhodli najmä z dôvodu, že tradičné remeslá pomaly zanikajú - a patrí k nim i rezbárstvo. Chceme, aby táto práca rezbárstva mala nasledovníkov i v budúcnosti, chceme, aby sa naše deti naučili túto prácu, získali k nej vzťah a k tomu má Slovenský betlehem pôsobiť ako inšpirácia.

Počas trojdňového pobytu sa deti naučili spoločne pracovať s rezbárskymi nástrojmi, vytvorili množstvo drevených produktov. Súčasne deti spoznali miestny región a spoznali sa navzájom, čo prispelo k jednému z cieľov projektu – odstraňovať jazykové bariéry

***Riadenia projektu a zabezpečenie publicity***

Aktivita bola zabezpečená spoločným realizačným tímom slovenských a českých členov za podpory externého konzultanta. Členovia projektového tímu sa v priebehu realizácie projektu stretávali, komunikovali telefonicky a elektronicky, aby zabezpečili správnu a efektívnu realizáciu projektu. Súčasne sa zabezpečila publicita projektu. Na podujatia boli pripravené plagáty, informačné tabule, bannery, inzercie v miestnej tlači.

Na budove kultúrneho domu v Rajeckej Lesnej je osadená pamätná tabuľa na dobu minimálne 5 rokov, ako pamiatka na realizáciu daného projektu.

**Význam projektu pre jednotlivé cieľové skupiny:**

obyvatelia regiónu - Vznik platformy a špeciálnych priestorov pre konanie kultúrnych akcií, vzájomné výmeny, návštevy. Oživenie česko-slovenskej spolupráce, opätovný kontakt s príslušníkmi národa, s ktorým tvorili jednu republiku, kultúrne vyžitie, vytvorenie širšej ponuky na trávenie voľného času, odbúravanie bariér, najmä jazykovej atď. Oživenie a zachovanie tradícií najmä pre mladé generácie.

študenti - Projekt bol predovšetkým orientovaný na mladšie generácie, u ktorých dochádza k vytváraniu bariér, najmä rečových, kultúrnych, či v oblasti tradícií. Projekt toto odstránil, pretože dal do priameho vzájomného kontaktu príslušníkov mladšej generácie a títo sa na jednotlivých aktivitách oboznamovali so zvykmi, tradíciami, kultúrou susedného národa a najmä sa učili cudziu reč.

verejná správa, samospráva - Zmodernizovanie infraštruktúry a zhodnotenie majetku. Upevnenie a rozvinutie cezhraničných vzťahov. Získanie vedomostí a prebratie skúseností od cezhraničného partnera. Vytváranie spoločného integrovaného priestoru. Rozvoj spolupráce v novej oblasti.

verejné kultúrne inštitúcie - Vytvorenie vhodných podmienok pre realizáciu kultúrnych SK-CZ podujatí, zvýšenie počtu podujatí zameraných na tradície a kultúru, zvýšený záujem cezhraničných návštevníkov.

**Cezhraničný význam projektu**

Projektové aktivity boli realizované partnermi - Obec Rajecká Lesná a Kyjovské Slovácko, o.s. Bola to prvá projektová spolupráca týchto subjektov, vďaka čomu sa hneď vytvoril jeden nový cezhraničný vzťah medzi inštitúciami. Projektom sme vytvorili ucelený systém kultúrno - spoločenských podujatí, zameraných na zachovanie a prezentáciu tradícií a remesiel v slovensko-českom pohraničnom regióne a odstraňovanie všetkých foriem bariér v našom SK-CZ pohraničí.

Jednou z úloh projektu bolo aj vytvorenie vzťahov medzi obyvateľmi našich miest a to najmä s dôrazom na deti a mládež. Pri spoločných podujatiach sa medzi mládežou vytvorili kontakty, množstvo vzťahov, čím došlo k vzájomnému spoznávaniu sa a spoznávaniu susednej reči ,kultúry a tradícií. Vytvorili sme vzťahy, z ktorých efekty budú plynúť do nášho regiónu najmä v budúcnosti.

Projekt bol určený obyvateľom z oboch strán hranice bez ohľadu na pohlavie, rasu, náboženské vyznanie a jeho hlavným prínosom bolo nielen skvalitnenie podmienok pre zachovanie kultúry a tradičných remesiel, ale tiež poznávanie zvykov susedného národa a rozvíjanie cezhraničných vzťahov medzi obyvateľmi.

Dopad aktivít projektu na SK-CZ pohraničie je evidentný. Sériou kultúrnych podujatí zameraných na zachovanie tradícií, tradičných remesiel a spoznávanie susednej kultúry sme dosiahli odstránenie mnohých bariér a predsudkov najmä medzi mladou generáciou. Vytvorili sa tak priame vzťahy medzi našimi obyvateľmi, ktoré sa zúročia i do ďalšej spolupráce v oblasti ekonomiky, kultúry, cestovného ruchu - skrátka, bežného života.

Pre staršiu generáciu projekt znamenal oživenie dávnych vzťahov a časy, keď sme Slováci a Česi tvorili jeden národ.

Medzi subjektmi partnerov projektu sa vďaka realizácii projektu vytvorilo väzby a budú sa realizovať i ďalšie projekty v budúcnosti.

Pre Obec Rajecká Lesná sa obstaraním javiska s ozvučením v kultúrnom dome vytvoril fyzický priestor, kde sa budú konať podujatia cezhraničného charakteru.